
1. USTROJSTVO RADA

Godišnji plan i program odgojno-obrazovnog rada Dječjeg vrtića MALIK za pedagošku godinu 2025./2026. bio je planiran u skladu sa suvremenom koncepcijom predškolskog odgoja i obrazovanja, temeljio se na humanističkim načelima i vrijednostima, polazeći od stvarnih potreba i interesa djeteta. Osnovne smjernice proizašle su iz Nacionalnog kurikuluma za rani i predškolski odgoj i obrazovanje.
Godišnji plan i program odgojno-obrazovnog rada provodio se u skladu s zakonskim propisima koji se odnose na predškolski odgoj i obrazovanje: Zakon o predškolskom odgoju i obrazovanju, Državni pedagoški standard predškolskog odgoja, Programsko usmjerenje odgoja i obrazovanja predškolske djece, te ostalim relevantnim dokumentima.
U vrtiću su se kroz planirane programe ostvarivale djelatnosti njege, odgoja i obrazovanja, zdravstvene zaštite, pravilne prehrane i socijalne skrbi djece rane i predškolske dobi koji su prilagođeni razvojnim i aktualnim potrebama djeteta, njegovim interesima i potencijalima. Istodobno su se poštivala individualna prava svakog djeteta i njegove obitelji, kao i prava zaposlenika odgojno-obrazovne ustanove.

Vizija i misija
Dječji vrtić MALIK djeluje  35 godina, od toga posljednjih 20 godina u namjenski građenom objektu. Osnivač i vlasnik vrtića fizička je osoba.
Naš vrtić je mjesto za igru, život i cjeloviti razvoj individualnih potencijala djeteta u skladu s razvojnim potrebama i pravima djece, u kojem se dijete osjeća zadovoljno, sretno, voljeno i poštovano. Vrtić u kojem se osjeća ugodno ozračje, uz poticajan prostor koji potiče djecu na aktivno učenje (istražujući, čineći), poštuju se dječja prava, razvijaju individualni potencijali djece, potiče kvalitetno partnerstvo s roditeljima, te osigurava profesionalni rast i razvoj odgojitelja u cilju unapređivanja kvalitete odgojno-obrazovne prakse.
U pedagoškoj godini 2025./2026. naglasak je bio na unapređenju kvalitete odgojno-obrazovnog rada kroz jačanje timske suradnje, razvoj profesionalnih kompetencija i poticanje inovativnih pristupa učenju i poučavanju. Prioritetna područja djelovanja bila su:
• organizacijsko vođenje ustanove uz osnaživanje partnerstva i aktivno uključivanje svih sudionika u timsko rješavanje problema, zajedničko učenje i učinkovitu komunikaciju u dinamičnim i izazovnim uvjetima rada, uz jačanje timskog duha, profesionalne suradnje i međusobne podrške djelatnika;
• razvoj kulture ustanove kroz oblikovanje poticajnog, sigurnog i estetski uređenog okruženja koje podržava dječju znatiželju, istraživanje i kreativnost te pridonosi dobrobiti djece, djelatnika i roditelja;
• sustavna primjena strategija podrške razvoju i učenju kroz igru, s naglaskom na cjelovit razvoj svakog djeteta, njegove individualne potrebe, interese i razvojne mogućnosti;
• priprema za uključivanje u program Erasmus+. Planirane aktivnosti vezane uz uključivanje u program tijekom ove pedagoške godine nisu realizirane zbog drugih organizacijskih i kadrovskih prioriteta. Ovo područje ostaje razvojni cilj ustanove te se prenosi u sljedeću pedagošku godinu.
U okviru svoje djelatnosti u vrtiću se organizirao i provodio redoviti cjelodnevni 10-satni program odgoja i obrazovanja, zdravstvene zaštite i prehrane djece predškolske dobi, integrirani program predškole te kraći programi ranog učenja engleskog i talijanskog jezika.
Kraći program ranog učenja engleskog jezika provodio se u organizaciji Škole za strane jezike Linguae iz Rijeke. U program je bilo uključeno 12 djece, a provodio se dva puta tjedno po 45 minuta.
Program ranog učenja talijanskog jezika provodila je odgojiteljica Karmela Žmak, sa završenom edukacijom iz talijanskog jezika (B2 stupanj). U program je bilo uključeno 18 djece, a provodio se jednom tjedno po 60 minuta.
U suradnji s KŠR Gorovo realizirana je „Škola plivanja“ u trajanju od 5 dana tijekom srpnja 2026. godine. U program je bilo uključeno 12 djece. Cilj programa bio je, uz usvajanje osnovnih vještina plivanja, oslobađanje djece od straha od vode te upoznavanje s pravilima sigurnog ponašanja u vodi, sporta, grupe i trenera.
U sklopu redovnog programa u vrtiću se provodio i Sigurnosno zaštitni i preventivni program. 
U Dječjem vrtiću MALIK tijekom pedagoške godine bile su ustrojene dvije mješovite odgojne skupine s ukupno 44 djece, odnosno 22 djece u svakoj skupini, smještene u funkcionalno uređenom i djeci primjerenom prostoru.
Radno vrijeme vrtića bilo je usklađeno s potrebama roditelja, od 06.30 do 17.00 sati. Subote su bile neradne. Pedagoška godina započela je 01.09.2025. i završila 31.08.2026. Kolektivni godišnji odmor vrtića trajao je od 20.07.2026. do 14.08.2026. Za vrijeme kolektivnog odmora dežurni smještaj za osmero djece organiziran je u Dječjem vrtiću „Pčelica Ančica“ na Viškovu.
BROJ ODGOJITELJA I DJECE PO SKUPINAMA
	SKUPINA
	DOB
	BROJ DJECE
	ODGOJITELJICE/stručna sprema

	
Pande
	3 – 6
	22
	Iva Erceg / VŠS
Anita Margić / VŠS

	 
Bubamare
	4 – 6
	22
	Martina Lakoseljac Matejčić / VŠS
Karmela Žmak / VŠS (dio godine)
Lucija Uzelac / VŠS (od veljače 2026.)



Neposredan odgojno-obrazovni proces ostvarivale su 4 odgojiteljice. 
Organizacija rada odgojitelja bila je fleksibilna, u skladu s potrebama djece. Odgojiteljice su u vrtiću imale 6-satne smjene, od čega 5,5 sati neposrednog rada s djecom, a 0,5 sati za poslove uređenja prostora, izrade poticaja i vođenja dokumentacije. Ostatak satnice do punog radnog vremena od 40 sati tjedno odnosio se na pripremu, planiranje, stručno usavršavanje, suradnju s roditeljima, vrednovanje rada i druge poslove.
Tijekom pedagoške godine došlo je do kadrovskih promjena. Odgojiteljica Karmela Žmak radila je dio pedagoške godine, a od veljače 2026. u vrtiću je započela rad odgojiteljica pripravnica Lucija Uzelac. Jedna odgojiteljica otišla je na duže bolovanje, a kao zamjena u neposrednom odgojno-obrazovnom radu uključena je studentica predškolskog odgoja Petra Matić. Unatoč kadrovskim promjenama, prilagodbom organizacije rada osiguran je kontinuitet odgojno-obrazovnog procesa.
Suradnjom svih djelatnika koji su aktivno pružali podršku i sudjelovali u odgojno- obrazovnom procesu za vrijeme trajanja bolovanja, uspješno smo realizirali planirani program rada.
Godišnji odmor odgojiteljice su većim djelom koristile za vrijeme kolektivnog ljetnog godišnjeg odmora.
TJEDNA STRUKTURA RADNOG VREMENA ODGOJITELJA
	Red. Broj
	
Opis poslova
	 
Broj sati

	1.
	Neposredan rad s djecom
	27,5

	2.
	Pripreme, uređenje prostora, izrada poticaja
	5

	3.
	Stručno usavršavanje, suradnja s roditeljima, vrednovanje rada
	5

	4.
	Dnevni odmor
	2,5

	
	UKUPNO
	40



Upisi za pedagošku godinu 2026./2027. provodili su se od 18.05. do 24.05.2026. prema Planu upisa i Odluci o upisu. Upisano je 13 djece, a neupisano je ostalo 39 djece. Roditeljski sastanak s roditeljima novoupisane djece održan je početkom srpnja 2026. godine.

BROJ ZAPOSLENIH NA POJEDINIM RADNIM MJESTIMA
	RADNO MJESTO
	BROJ ZAPOSLENIH

	Odgojitelj
	4

	Ravnatelj
	1

	Spremačica
	1

	UKUPNO
	6



Ručak se pripremao i dostavljao putem Cateringa Blato 1902, dok je spremačica, uz redovito čišćenje i održavanje prostora, obavljala pripremu doručka i užine te posluživanje ručka, uz dvokratni rad.
Administrativne poslove obavljala  je ravnateljica ustanove.
Računovodstvene poslove obavljao je ugovoreni knjigovodstveni servis.
Važno je napomenuti da veliki dio poslova održavanja vanjskog prostora obavljali su osnivači vrtića. Također za razne potrebne popravke, održavanja koristili smo usluge raznih servisa.
Djelatnost vrtića financirala se iz slijedećih izvora:
-iz uplata roditelja
-iz proračunskih sredstava Općine Viškovo 
-iz proračuna Republike Hrvatske (MZOŠ) za program Predškole
- iz sredstava za fiskalnu održivost dječjih vrtića, koja je Vrtić počeo ostvarivati od ožujka 2026. godine
Postojeći ustroj rada omogućavao je pravovremeno zadovoljavanje potreba djece, roditelja i odgojitelja. Planirane zadaće iz Godišnjeg plana i programa iz područja ustroja za ovu pedagošku godinu su ostvarene.

1. MATERIJALNI UVJETI RADA

Dječji vrtić MALIK smješten je u namjenski građenom objektu sagrađenom . Unutrašnji prostor vrtića, površine 184 m2,  uređen je funkcionalno i sastoji se od garderobe, dvije prostorije za dnevni boravak, multifunkcionalne dvorane, kuhinje, sanitarnog čvora za djecu i za odgojitelje.
Prostorno i materijalno okruženje u velikoj mjeri utječe na kognitivni, socijalni, emocionalni i tjelesni razvoj djece, stoga smo u pedagoškoj godini 2025./2026. veliki naglasak dali na stvaranje bogatog i poticajnog okruženja. Prostor smo maksimalno prilagodili djeci, i time im stvorili uvijete za korištenje prostora i poticaja za samostalno i grupno istraživanje i učenje, ali i omogućili djeci da se osjećaju sigurno i opušteno u ugodnom ambijentu.
Primjenjujući načela integriranog kurikuluma, te Nacionalnog kurikuluma za rani i predškolski odgoj i obrazovanje, prostor u kojem djeca borave kreirali smo po mjeri djeteta, u kojem je dijete bilo jedan od sudionika planiranja organizacije i uređenja prostora. Odgojiteljice su u suradnji sa stručnim suradnikom, roditeljima, vanjskim čimbenicima i samom djecom imali bitnu zadaću u kreiranju prostora i osiguravanju dovoljno poticaja koji je omogućio kvalitetno korištenje prostora i poticaja, te sudjelovanje djece u održavanju istoga. Zadatak odgojitelja je bio stvoriti uvjete za učenje u kojima je dijete moglo učiti samostalno, te osigurati dinamično okruženje koje je polazilo od djeteta i njegovih interesa stimulirajući njegove potencijale, omogućujući interakciju djece s materijalima, ali i drugom djecom, odgojiteljima.
Osiguravajući djeci bogato okruženje i mijenjajući ga u skladu sa specifičnim potrebama odgojno-obrazovnog rada omogućili smo djeci sudjelovanje i suradnju u različitim aktivnostima koje potiču otkrivanje i rješavanje problema, omogućuju postavljanje hipoteza, istraživanje, eksperimentiranje i razumijevanje. Bogatom ponudom materijala (posebno pedagoški neoblikovanog) omogućili smo djeci prirodan put dobivanja informacija, konstruiranje znanja i rješavanje problema. 
Vanjski prostor vrtića veličine je 2000m2 , uređen je funkcionalno i u skladu s koncepcijom vrtića “Odgoj u skladu s prirodom”. Sastoji se od terase za boravak djece natkrivene tendom, travnjaka (sa osunčanim i hladovitim prostorom za igru), eko vrta, te namjenski uređenim površinama za igranje (vrtuljak, pješčanik, ljuljačke, penjalice, klackalica, tobogan, drvena kućica). 
Za poticanje cjelokupnog psihofizičkog razvoja djece vrlo nam je važan boravak na zraku, u našem prostranom dvorištu koje osim funkcionalnih sprava ima mnoštvo prirodnih elemenata, materijala koji potiču na igru, učenje i istraživanje prirode. 
U neposrednom dodiru s prirodom djeca su imala priliku izravno promatrati biljni i životinjski svijet, prikupljati razne prirodne materijale kojih u našem dvorištu i okolici vrtića ima u izobilju. 
Bitne zadaće u ovoj pedagoškoj godini bile su:
· stvaranje poticajnih uvjeta obogaćivanjem materijalne sredine i strukturiranjem prostora
· pravovremeno osigurati sredstva i materijale za rad, uvažavajući specifičnosti skupina i potrebe djece 
· oblikovanje i dopunjavanje poticaja u materijalnom okruženju vrtića 
· obogatiti vanjski prostor vrtića 
· osigurati redovno održavanje objekta i prostora
U izvještajnom periodu izvršena su slijedeća ulaganja:
a) Nabava i dopuna opreme, didaktike i potrošnog materijala:
- nabava i dopuna materijala i opreme prema potrebama odgojnih skupina
- redovita nabava i dopuna didaktičkog, likovnog i drugog potrošnog materijala
- nabava pedagoške dokumentacije, uredskog materijala
- nabava stručne literature, dječjih slikovnica
- nabava radne odjeće i obuće za zaposlenike
b) Investicijsko održavanje i uređenje:
- kontinuirano uređenje, održavanje i oplemenjivanje vanjskog prostora i okoliša vrtića.
- redoviti pregledi i održavanje centralnog grijanja, bojlera, dimnjaka, elektroinstalacija, vatrogasnih aparata i drugih uređaja
- nabava i postavljanje dva nova klimatizacijska uređaja
- bojanje jedne sobe dnevnog boravka i ureda ravnateljice
- postavljanje novog linoleuma u jednoj sobi dnevnog boravka
- postavljanje gumene zaštitne podloge na dijelu vanjskog igrališta uz tobogan
- popravak vanjske drvene sprave; zamijenjen je dotrajali dio penjalice
U izvještajnom razdoblju, zahvaljujući dodatnim sredstvima za fiskalnu održivost dječjih vrtića, realizirana su značajna ulaganja u prostor, opremu i okoliš Vrtića, dijelom i iznad prvotno planiranog opsega.
Tijekom čitave godine radilo se na obogaćivanju materijalnih uvjeta. Izrađivali su se poticaji od prirodnih (razne plodine, kamenčići, grančice, drveni oblici, lišće, sjemenke, rastresiti materijali-pijesak, palenta, brašno…) i pedagoški neoblikovanih materijala razne slagalice, labirinti, društvene igre, senzorne ploče, kao poticaji za smišljanje kreativnih igri, dodaci u centrima i sl
Osobni doprinos odgojitelja u osiguravanju povoljne materijalne sredine (sredstva i poticaji) očitovao se u prikupljanju raznog pedagoški neoblikovanog te prirodnog materijala, uređenju i oplemenjivanju unutrašnjeg prostora (osmišljavanje raznih centara aktivnosti te njihovog obogaćivanja prema interesima djece), vanjskog prostora (izrada igara za vanjski prostor), te izradi raznih poticaja (didaktičke igre, plakati…).
Planirane zadaće iz područja materijalnih uvjeta rada ostvarene su, a zahvaljujući dodatnim sredstvima za fiskalnu održivost pojedina ulaganja realizirana su i iznad prvotno planiranog opsega. Time su dodatno unaprijeđeni sigurnost, funkcionalnost i kvaliteta prostora u kojem djeca svakodnevno borave.

2.1. SIGURNOSNO ZAŠTITNI I PREVENTIVNI PROGRAM U VRTIĆU
Tijekom pedagoške godine 2025./2026. u Dječjem vrtiću MALIK provodio se sigurnosno-preventivni program s ciljem očuvanja sigurnosti djece, zaposlenika i roditelja, te razvijanja kompetencija svih sudionika u rizičnim situacijama.
Postupci u provedbi programa
· Identificirani su mogući izvori opasnosti i osigurane mjere zaštite prema postojećem Protokolu za rizične situacije.
· Utvrđena je razina odgovornosti djelatnica u slučaju otklanjanja rizičnih situacija.
· Sve djelatnice vrtića upoznate su s protokolima postupanja u rizičnim situacijama.
· Osigurani su tehnički i organizacijski uvjeti za provođenje programa.
· Roditelji su informirani o sadržaju protokola i pravilima vrtića.
· Provedba programa sustavno se pratila, a po potrebi unapređivala i prilagođavala.
Protokoli postupanja u rizičnim situacijama obuhvaćaju:
· preuzimanje i predaju djeteta roditelju,
· bijeg djeteta iz vrtića,
· boravak djece na vanjskom prostoru, u šetnjama i posjetima,
· boravak u sobi dnevnog boravka i drugim prostorijama vrtića,
· ozljede, bolesti djece i pružanje prve pomoći,
· nadzor kretanja odraslih osoba u i oko objekta vrtića,
· postupanje u slučaju nasilja u obitelji, među djecom ili između odgojitelja i roditelja,
· postupanje u situacijama razvoda roditelja ili kod roditelja čije psihofizičko stanje ugrožava sigurnost djeteta (alkoholizam, PTSP i dr.).
Obrazovne aktivnosti i uključivanje djece
Djeca su kroz odgojno-obrazovne sadržaje i projekte osnaživana u odgovornom i samozaštitnom ponašanju, uključujući:
· razvoj pozitivne slike o sebi,
· stjecanje socijalnih vještina u smislu samozaštite,
· učenje kako se oduprijeti nasilnom ponašanju,
· odgoj za dječja prava i zdrave stilove života.
Uključivanje roditelja i zaposlenika
Roditelje se sustavno informiralo o sigurnosno-zaštitnim programima, te su utvrđena prava, obveze i odgovornosti svih sudionika. Protokoli su dostupni svim zaposlenicima i roditeljima.
Izvršitelji programa uključuju odgojitelje, ravnatelja, djecu, roditelje i voditelje programa.
Tijekom pedagoške godine posebna pažnja posvećena je osiguravanju uvjeta za siguran boravak djeteta s dijabetesom u vrtiću. Organizirana je edukacija djelatnika o dijabetesu kod djece, praćenju vrijednosti glukoze te prepoznavanju i postupanju u slučaju hipoglikemije i hiperglikemije.
U suradnji s roditeljima djeteta i prema dobivenim zdravstvenim uputama izrađen je protokol postupanja za dijete s dijabetesom, kojim su definirani postupci praćenja stanja djeteta, postupanje u slučaju odstupanja vrijednosti glukoze te način komunikacije i suradnje s roditeljima. Djelatnici koji neposredno skrbe o djetetu upoznati su s protokolom i načinom postupanja.




1. NJEGA I SKRB ZA TJELESNI RAST I ZDRAVLJE DJECE

U programu rada vrtića posebnu pozornost smo posvetili zdravstvenoj preventivi, skrbi praćenju rasta i razvoja djece, te prehrani djece. 
Primarni nam je cilj bio omogućiti očuvanje i unapređivanje psihofizičkog zdravlja djece u ustanovi.
Planirane zadaće iz Godišnjeg plana i programa iz područja njege i skrbi za tjelesni rast i razvoj djece za ovu pedagošku godinu su ostvarene a odnose se na :
· osiguranje kvalitetne prehrane, usvajanje zdravih prehrambenih navika, uz zadovoljavanje specifičnih prehrambenih potreba (alergije)
· poticanje boravka djece na otvorenom prostoru bez obzira na godišnje doba i vremenske uvjete 
· kontinuirano provođenje tjelesnog odgoja (barem 2× tjedno), te svakodnevno male tjelesne aktivnosti (općepripremne vježbe, elementarne igre, ples…)
· poticanje provođenja zdravstveno – edukativnih programa (prehrana, sport, zdravlje), uključivanje u program Živjeti zdravo – „Tjedan zdravlja“ (u mjesecu Travnju), te program „Zubić vila“ (kroz cijelu godinu)
· antropometrijska mjerenja, praćenje i evidentiranje pobola
U programu rada njege i skrbi za tjelesni rast i razvoj djece sudjeluju odgojitelji, ravnateljica, psiholog i zdravstveni voditelj (po potrebi).
⦁ Zdravlje djece
Inicijalni razgovor stručnog tima sa roditeljima novoupisane djece i s djecom proveli smo pri upisu u vrtić radi što bezbolnijeg uključivanja u grupu, kao i upoznavanja pojedine obitelji i djeteta, te identifikacije djece s određenim posebnim potrebama.
Uvidom u zdravstvenu dokumentaciju djeteta dobili smo potrebne podatke o psihofizičkom i zdravstvenom statusu djeteta, specifičnostima, mogućim alergijama. 
Redovito su se vršila antropometrijska mjerenja rasta i razvoja djece (2x god.), te pratila uhranjenost. U suradnji s roditeljima prikupljali smo kroz cijelu godinu podatke o bolestima i izostancima djece (uz dogovor o obaveznom donošenju zdravstvenih ispričnica nakon bolesti). 
Tijekom pedagoške godine zdravstveno stanje djece bilo je zadovoljavajuće. Nisu zabilježena značajnija grupiranja zaraznih bolesti niti pojava vodenih kozica.
Poticali smo usvajanje i usavršavanje osnovnih kulturno-higijenskih navika kod djece kroz brigu o sebi, te navika zdravog života u cjelini. Kroz godinu radilo se na unaprjeđivanju saznanja kod djece o važnosti zdrave prehrane, te poticanju prihvaćanja iste.
Veliki naglasak stavljen je na fizički razvoj djeteta i zaštiti zdravlja, kroz svakodnevnu jutarnju tjelovježbu, 2x tjedno sat tjelovježbe, gotovo svakodnevno boravak u prirodi (igre na dvorištu, igre u dolcu, šetnje, igre s vodom, sportske  igre na školskom igralištu…) te osiguranje uvjeta za pravilno izmjenjivanje dnevnih aktivnosti u svezi s uvažavanjem individualnih potreba djeteta: glad, žeđ, odmor... 
Posebna pažnja posvećena je oralnom zdravlju djece kroz nastavak preventivnih aktivnosti. Djeca su posjetila dentalnu ordinaciju, gdje su se upoznala s radom stomatologa, prostorom i opremom ordinacije te važnosti pravilne oralne higijene i redovitih pregleda. U vrtiću je gostovala i majka jednog djeteta, doktorica dentalne medicine, koja je djeci na njima primjeren način dodatno približila pravilnu brigu o zubima i prevenciju bolesti usne šupljine.
U okviru zdravstveno-preventivnih i sigurnosnih aktivnosti ostvaren je i susret s timom hitne medicinske službe i vozilom hitne pomoći, uz sudjelovanje roditelja iz vrtića. Djeca su kroz neposredno iskustvo upoznala rad hitne medicinske službe, opremu vozila, načine traženja pomoći i osnovna pravila odgovornog ponašanja u hitnim situacijama.
Osim toga, provodili su se i sportski programi poput „Škole plivanja“, a prostorije vrtića redovito su prozračivane uz primjenu aromaterapije, čime su osigurani uvjeti za zdrav boravak djece i kvalitetno provođenje odgojno-obrazovnog programa.
⦁ Prehrana djece
Prehrana djece u Dječjem vrtiću MALIK planirala se i provodila prema važećim prehrambenim standardima i normativima, utvrđenim u „Programu zdravstvene zaštite djece, higijene i pravilne prehrane u dječjim vrtićima“. Provodile su se redovite mikrobiološke analize hrane i vode, te monitoring HACCP sustava (NZJZ PGŽ).
Ručak se tijekom pedagoške godine pripremao i dostavljao putem Cateringa Blato 1902, dok su se doručak i užina pripremali u vrtiću. Prehrana se planirala i provodila prema važećim prehrambenim standardima i normativima, uz uvažavanje individualnih potreba djece.
U 10-satnom programu djeca su imala četiri obroka: doručak, voćnu užinu, ručak i užinu. Pri inicijalnim razgovorima s roditeljima prikupljane su informacije o prehrambenim navikama djece i mogućim alergijama, kako bi prehrana bila prilagođena individualnim potrebama.
⦁ Sanitarno – higijensko održavanje vrtića
U vrtiću se redovito provodilo čišćenje i održavanje unutarnjeg i vanjskog prostora, prema Planu održavanja (HACCP studija), uz nadzor mikroklimatskih uvjeta: prozračnost, temperatura, vlažnost prostorija i briga za optimalnost istih.
Redovito se provodila dezinsekcija i deratizacija prostora (Veterinarska stanica Rijeka), te ispitivanje mikrobiološke čistoće hrane, pribora i vode (od ove godine i analiza vode na Legionellu).
Dnevna organizacija njege djece ostvarena je kroz redovito higijensko održavanje čistoće vrtića (čišćenje prostora boravka djece, igračaka, kuhinje, sanitarija i ostalih prostora).. Nadzirali su se mikro klimatski uvjeti, prozračnost, temperatura, vlažnost prostorija. 
Sanitarni pregledi svih zaposlenika obavljali su se redovito prema zakonskim propisima, te su svi bili uredni.

4.ODGOJNO -OBRAZOVNI RAD

U pedagoškoj 2025/26. godini sustavan rad na unaprjeđivanju odgojno-obrazovnog rada bio je usmjeren na promoviranje vrijednosti koja odražavaju temeljna načela odgoja i obrazovanja djece rane i predškolske dobi. U vrtiću koji je odgojno-obrazovno okruženje u kojem dijete ima prilike ostvarivati interakcije s drugom djecom i odraslima, njegovali smo vrijednosti kao što su humanizam, tolerancija, odgovornost, znanje i kreativnost. Kako je bitna značajka kulture svakog vrtića stvaranje uvjeta za potpun i skladan razvoj djetetove sposobnosti, posebice nam je bio važan sustavni pristup u promoviranju dostojanstva, uvažavanju identiteta, individualnosti i razvoja svih sposobnosti djeteta. 
Sukladno navedenom naše aktivnosti bile su usmjerene na daljnju primjenu standarda kvalitete: planiranje, praćenje i evaluacija skrbi za sigurnost i zaštitu zdravlja djece, kreiranje okruženja, strategije podrške razvoju i učenju kroz igru, promatranje, praćenje djece u skladu s ishodima razvoja i učenja, unaprjeđivanje komunikacijsko-interakcijskih odnosa, vještina kvalitetne komunikacije u odgoju, partnerstvo s obitelji i lokalnom zajednicom kako bismo unaprijedili sve segmente življenja djece i odraslih u vrtiću.
Cilj odgojno-obrazovnog rada ove pedagoške godine bio je planiranje i vrednovanje odgojno-obrazovnog procesa, sukladno humanističkom, razvojnom i integriranom pristupu, uz zadovoljavanje prava i potreba svih sudionika odgojno-obrazovnog procesa, te poticanje cjelovitog razvoja, odgoja i učenja djece i razvoja kompetencija.
Radili smo na optimalnoj organizaciji rada koja uključuje fleksibilan, odgovoran, suradnički pristup radu, korištenje prostora vrtića na način najpogodniji dječjim potrebama i ciljevima odgojno-obrazovnog procesa te stvaranje poticajnog, kreativnog i ugodnog okruženja i ugođaja. Njegovali smo učenje kroz projektnu metodu, unapređivali proces dokumentiranja te nastavili istraživati funkciju pedagoški neoblikovanog, prirodnog i otpadnog materijala u igri i učenju djece, planirali i provodili sadržaje i načine koji garantiraju siguran boravak djece u vrtiću. U odgojno-obrazovnom radu nastavili smo s našim ranijim, višegodišnjim i kontinuiranim nastojanjima da osuvremenimo, prilagodimo dječjoj prirodi i stvarnim društvenim potrebama odgojni proces u vrtiću. 
Posebno smo vodili računa o uključivanju novoupisane djece u vrtić, te adekvatno provedenoj adaptaciji. Istraživali smo dječje stvaralaštvo i izražavanje kroz likovni, glazbeni, dramski, tjelesni i plesni odgoj.
Sve navedeno predstavljalo je okosnicu za oblikovanje odgojno-obrazovnog procesa koji je sadržavao značajke kurikuluma vrtića (integrirani, razvojni, humanistički, konstruktivistički i sukonstruktivistički). 
Aktivnostima iz Godišnjeg plana i programa nastojali smo osigurati uvjete za razvoj osobne, emocionalne i tjelesne dobrobiti u skladu s razvojnim mogućnostima i interesima djece s ciljem razvijanja osam temeljnih kompetencija za cjeloživotno učenje (komunikacija na materinskom jeziku, komunikacija na stranim jezicima, matematička kompetencija i osnovne kompetencije u prirodoslovlju, digitalna kompetencija, učiti kako učiti, socijalna i građanska kompetencija, inicijativnost i poduzetnost, kulturna svijest i izražavanje).
Bitne zadaće za ovu pedagošku godinu proizlazile su iz postavljenog cilja a one su bile:
1. 1. Razvijati kod djece kulturu čitanja, odnosno ljubav prema knjigama, čitanju bajki i priča te poticati razvoj jezika, mašte, kreativnog izražavanja i kulturnih navika;
1. 2. Poticati motorički razvoj djece (finu i grubu motoriku, koordinaciju, ravnotežu...) kroz igru, sport, boravak u prirodi...;
1. 3. Razvijati osjećaj sigurnosti kod djece u vrtiću i izvan njega kroz igru, edukaciju i praktične aktivnosti;
1. 4. Poticati svjesnost bivanja u trenutku (Mindfulness) i razvijati osjetila, jačati fokus i koncentraciju kod djece;
U sklopu 1. bitne zadaće nastojali smo kod djece poticati i razvijati kulturu čitanja, odnosno ljubav prema knjigama, čitanju bajki i priča te poticati razvoj jezika, mašte, kreativnog izražavanja i kulturnih navika. Prateći dječje zanimanje i interes za priče i ove godine uključili smo se u međunarodni projekt „Naša mala knjižnica“, projekt za poticanje čitanja namjenjen djeci vrtićke i školske dobi, kojeg smo proširili na “Priče i bajke”. Poticanjem sudjelovanja u čitalačkim aktivnostima od najranije dobi, djeca su stjecala iskustva i razvijala navike druženja s knjigom. Projekt se provodio kontinuirano kroz pedagošku godinu, odnosno koliko je trajao interes djece. Kroz projekt se kontinuirano radilo na obogaćivanju dječjeg rječnika te širenju vidokruga, razvijala mašta i komunikacija, omogućilo učenje aktivnim sudjelovanjem u aktivnostima i surađujući s drugima. Nastojali smo i uključivati književnike, roditelje, bake i djedove u odgojno-obrazovni proces (osmišljavanje zajedničkih aktivnosti, međugeneracijsko prenošenje znanja).
Posebno su realizirane aktivnosti u sklopu projekta „Naša mala knjižnica“. Upoznali smo 6 “NMK” slikovnica: Protukišna juha, Prvi dan škole, Pod valovima, Crveno - ruganje nije smiješno, Kiki, mi te volimo, Ideja za milijuuuun dolara. Kroz slikovnice bavili smo se raznim temama, najviše osjećajima. Povezali smo knjigu/slikovnicu s drugim aktivnostima (dramatizacija, crtanje likova, izrada lutaka, glazbeno izražavanje, istraživanje). Radili smo i na kreativnim knjižicama s predškolcima. Kroz dodatne zadatke imali su priliku promišljati o sadržaju knjige, kreativno se izražavati, upoznati zanimljivosti o raznim zemljama iz kojih knjige dolaze. Neki od kreativnih zadataka bili su: izrada vlastite slikovnice “Moja priča”, izrada “Malog kazališta” prema izabranoj priči, te zajednička strip priču “Neobična obitelj” i “Na ljetovanju”.
U obje skupine uređen je centar slikovnica “Naša mala knjižnica”, koji je djeci bio svakodnevno dostupan. Centar slikovnica redovito se nadopunjavao slikovnicama, dječjim časopisima, enciklopedijama i drugim sadržajima prilagođenima dobi djece. Djeca su sudjelovala u uređivanju centra, dogovaranju pravila korištenja knjiga, izradi knjižnih oznaka, dramatizacijama poznatih priča, te su vodila brigu o slikovnicama. Tijekom slobodnih aktivnosti djeca su spontano koristila prostor knjižnice (slikovnice, kartice, plišance, cd priče...), razvijajući interes za knjigu i pisanu riječ. Na zid smo postavili “Čitateljski vlakić” gdje smo bilježili sve pročitane priče, bajke, slikovnice. Uveli smo “vrijeme za priču” – svakodnevno zajedničko čitanje priča i slikovnica, razgovori o pročitanom sadržaju, prepričavanje priča, dramatizacije te različiti oblici likovnog i glazbenog izražavanja inspirirani pročitanim djelima. Poticali smo djecu na samostalno biranje knjige koje žele slušati ili gledati, u vrtiću, ili donošenje najdraže slikovnice od kuće. Uključili smo se i u nacionalni program “Rođeni za čitanje” kroz čitateljski izazov “15 po 15: cijela Hrvatska čita djeci”, te tako dodatno uključili roditelje, koji su nam bili vrijedni suradnici i svakodnevno dolazili u vrtić na druženje i čitanje priča/slikovnica. Putujuća slikovnica “Hotel osjećaja” i putujući knjižni junak “Grako” bili su nam aktualni tijekom cijele godine. Djeca su s nestrpljenjem čekala kad će doći njihov red da ih odnesu kući, te su, uz pomoć roditelja, dodala fotografije, crtala ili bilježila što im se najviše svidjelo, što su radili, kako su proveli zajedničko vrijeme. Vrhunac je bio čitanje “Dnevnika” u Prijateljskom krugu”, kad su mogli prezentirati svoj dan s knjižnim junakom.
Organizirali smo jednom mjesečno posjete knjižnici i susret s knjižničarom sa predškolcima. Djeca su imala mogućnost upoznati zanimanje knjižničar, pravila ponašanja u knjižnici, način kako se posuđuju knjige, sami izabrati slikovnice koje ćemo u vrtiću pročitati te sudjelovati u kreativnim radionicam.
Tkođer smo, organizirali i više posjeta književnika vrtiću. Ugostili smo ih u sobi dnevnog boravka, livadi ili u “ŠPILJI”. Djeca su se kroz priču, čitanje, druženje upoznali sa književnicama: Maja Šimleša, Tatjana Udović, Franka Blažić...
Kroz aktivnosti vezane uz knjigu i pripovijedanje djeca su razvijala govorno-jezične kompetencije. Tijekom godine primijećen je napredak u izražavanju misli, prepričavanju događaja, aktivnom slušanju i sudjelovanju u skupnim razgovorima. Većina djece pokazivala je sigurnost u verbalnom izražavanju te bogatiji rječnik u odnosu na početak pedagoške godine. Poseban naglasak stavljen je na razvoj socio-emocionalnih vještina. Kroz književne sadržaje, razgovore o likovima i njihovim postupcima te svakodnevne socijalne situacije djeca su učila prepoznavati i imenovati emocije, razvijati empatiju, poštivati različitosti i prihvaćati potrebe drugih. U svakodnevnim aktivnostima uočen je napredak u međusobnoj suradnji djece, poštivanju dogovorenih pravila, strpljivom čekanju reda, aktivnom slušanju drugih, nenasilnom rješavanju sukoba, izražavanju vlastitih potreba i osjećaja, prihvaćanju različitosti te pružanju pomoći vršnjacima. Posebno je bilo vidljivo kako su starija djeca spontano pomagala mlađoj djeci tijekom aktivnosti, čime su razvijala osjećaj odgovornosti i brige za druge. Djeca su s velikim interesom sudjelovala u dramskim igrama, igrokazima i simboličkim igrama temeljenima na poznatim pričama. Kroz takve aktivnosti razvijali su maštu, kreativnost, komunikacijske vještine i samopouzdanje. Tijekom godine bilo je vidljivo kako djeca sve češće samostalno posežu za knjigama tijekom slobodne igre. U početku su mlađa djeca uglavnom promatrala ilustracije i kratko zadržavala pažnju na sadržaju, dok su starija djeca pokazivala interes za dulje priče, prepoznavanje slova i razgovore o sadržaju pročitanog. Kontinuiranim provođenjem aktivnosti vezanih uz knjigu postupno se povećavalo vrijeme koncentracije i interesa za književne sadržaje. 
Posebno su djeca pokazivala interes za priče koje obrađuju teme prijateljstva, obitelji, emocija i životinja. Nakon čitanja često su spontano komentirala postupke likova, povezivala događaje iz priča sa situacijama iz vlastitog života te predlagala drugačije završetke priča. Takve aktivnosti pridonijele su razvoju kritičkog mišljenja, mašte i sposobnosti zaključivanja. U dramskim aktivnostima djeca su s velikim veseljem preuzimala različite uloge, izražavala emocije likova te surađivala s vršnjacima u osmišljavanju jednostavnih igrokaza. Posebno je bilo vidljivo povećanje samopouzdanja kod djece koja su na početku godine bila povučenija i rjeđe sudjelovala u skupnim aktivnostima. Važan doprinos ostvarenju ove zadaće predstavljala je suradnja s roditeljima koji su se uključivali u prikupljanje slikovnica, čitanje priča te razgovore s djecom o pročitanim sadržajima. Time je dodatno osnažena povezanost vrtića i obitelji te stvoreno pozitivno okruženje za razvoj čitateljskih navika. 
Obilježili smo važne datume:  	- 11.11. Dan hrvatskih knjižnica
- 15.10-15.11. Mjesec knjige
- 08.01. Svjetski dan pismenosti
- 21.02. Međunarodni dan maternjeg jezika
- 20.03. Svjetski dan kazališta za djecu i mlade
Svjetski dan pripovijedanja
- 02.04. Međunarodni dan dječije književnosti
- 23.04. Svjetski dan knjige, 
Svjetski dan zaštite autorskih prava
“Noć knjige”
Može se zaključiti da su ciljevi prve bitne zadaće uspješno ostvareni te da su djeca razvila pozitivan odnos prema knjizi, čitanju i zajedničkom učenju kroz književne sadržaje.
U sklopu 2. bitne zadaće nastojali smo poticati cjeloviti motorički razvoj djece, razvoj fine i grube motorike, koordinacije, ravnoteže, spretnosti i izdržljivosti, kroz igru, sport, boravak u prirodi... Tjelesna aktivnost je ključna u ranoj dobi jer dijete kroz kretanje i igru upoznaje svijet, uči o sebi i svojim mogućnostima. Kroz projekte “Sport i pokret kroz igru” te “Gibajmo se-motoričke vještine” pokušali smo približiti djeci važnost kretanja za zdravlje i pravilan rast i razvoj. 
Jedan od glavnih ciljeva bio nam je da se djeca, kroz upoznavanje mogućnosti ljudskog tijela, aktivno uključe u igru i aktivnosti prilagođene dobi, sposobnostima i individualnim potrebama djece, kako bi se svako dijete moglo osjetiti uključeno i doživjeti uspjeh.
U radu su se koristile vođene tjelesne aktivnosti, elementarne igre, sportske igre i natjecanja, imitacija sportskih pokreta te suradnja s trenerima i sportašima. Svakodnevno su se provodile jutarnje tjelovježbe, vježbe razgibavanja, pokret uz glazbu, igre opuštanja, poligoni i različite aktivnosti na otvorenom.
Kroz aktivnost „Moje tijelo zna“ djeca su upoznavala dijelove tijela i njihove funkcije, a razvoj fine motorike poticao se nizom aktivnosti poput nizanja perlica, provlačenja konca, modeliranja, rezanja škarama, korištenja pincete, slaganja kocaka i slagalica. Gruba motorika razvijala se kroz poligone i aktivnosti poput hodanja, trčanja, skakanja, puzanja, provlačenja, penjanja, kotrljanja, bacanja, hvatanja i gađanja. Kroz ples, jednostavne koreografije i igre uz glazbu razvijali su se ritam i koordinacija.
Tijekom cijele pedagoške godine djeci je omogućeno svakodnevno kretanje i boravak na svježem zraku, sukladno vremenskim uvjetima. Djeca su šetala, trčala, penjala se i spuštala po neravnom terenu, preskakala prepreke, sudjelovala u radu u vrtu, sadnji i grabljanju te različitim igrama na otvorenom. Ovisno o vremenskim uvjetima uživala su u snijegu, sanjkanju, igrama vodom i drugim aktivnostima.  Redovito su provođene jutarnje tjelovježbe, elementarne igre, poligoni, štafetne igre i različite sportske aktivnosti. Djeca su s velikim interesom sudjelovala u aktivnostima koje su poticale razvoj koordinacije, ravnoteže, brzine, spretnosti i izdržljivosti. Boravak na otvorenom omogućio je djeci istraživanje prirode, razvoj motoričkih sposobnosti te usvajanje zdravih životnih navika. Djeca su tijekom godine sudjelovala u različitim organiziranim i spontanim oblicima tjelesnih aktivnosti. Posebno su bila motivirana za poligone, štafetne igre, igre s loptom i aktivnosti na otvorenom. Kod većine djece uočen je napredak u koordinaciji pokreta, ravnoteži, preciznosti i snalaženju u prostoru. Tjelesne aktivnosti pozitivno su utjecale na razvoj samopouzdanja, ustrajnosti i suradničkih odnosa među djecom. Boravak na otvorenom također je pružao mogućnosti za istraživanje prirodnog okruženja, razvijanje ekološke svijesti te usvajanje zdravih životnih navika. Većina djece pokazivala je pozitivan odnos prema kretanju i aktivnom provođenju vremena. Roditelji su dodatno poticani na provođenje aktivnog vremena s djecom kroz šetnje, boravak u parku, bicikliranje, rolanje i plivanje. 
Drugi važan aspekt ove zadaće nametnuo se kroz godinu a odnosio se na razvoj svijesti o važnosti očuvanja zdravlja i usvajanje zdravih životnih navika. Djeca su pokazivala velik interes za teme vezane uz ljudsko tijelo, zdravlje, prehranu i higijenu, što je iskorišteno za provođenje različitih istraživačkih, spoznajnih i praktičnih aktivnosti. U skupinama su oblikovani tematski centri poput „Bolnice“ i „Laboratorija“, u kojima su djeca kroz simboličku igru, istraživanje i suradnju stjecala nova iskustva. Kroz modele, slikovne prikaze, razgovore i istraživačke aktivnosti djeca su upoznavala dijelove tijela, kosti, mišiće i unutarnje organe te njihovu ulogu u funkcioniranju organizma, a stečena znanja primjenjivala u igri. Poseban interes pokazala su za istraživanje bakterija i virusa. Sa zanimanjem sudjelovala su u pokusima kojima su promatrala prijenos nečistoća. U simboličkim igrama liječnika, medicinske sestre i pacijenta djeca su pokazivala bogatu maštu, razvijala komunikacijske vještine i učila o važnosti pomaganja drugima. Kroz jednostavne pokuse i praktične aktivnosti osvijestila su važnost pravilnog pranja ruku, korištenja maramica pri kašljanju i kihanju te održavanja osobne higijene. Kroz takve aktivnosti razvijala su sposobnost promatranja, zaključivanja i postavljanja pitanja. Tijekom godine primijećeno je da djeca sve češće samostalno podsjećaju jedni druge na važnost higijene, pranja ruku i pravilnog ponašanja tijekom kihanja i kašljanja.
U području zdrave prehrane djeca su upoznavala različite skupine namirnica, razgovarala o vitaminima i učila prepoznavati zdrave i manje zdrave namirnice. Razvijala su pozitivan odnos prema voću i povrću te pokazivala veću spremnost na isprobavanje novih namirnica. Kroz svakodnevne situacije sve su samostalnije primjenjivala usvojena znanja i podsjećala jedni druge na važnost higijene i zdravih navika.
Tijekom godine poticao se i razvoj samostalnosti, pozitivne slike o sebi, empatije i suradničkih odnosa. Djeca su osvještavala vlastite sposobnosti i uspjehe, učila donositi odluke i preuzimati odgovornost za svoje postupke. Uočena je veća spremnost na suradnju, pomaganje i uvažavanje potreba drugih.
Kod većine djece uočen je napredak u području koordinacije, ravnoteže, spretnosti i motoričkih sposobnosti, kao i veća samostalnost u svakodnevnim higijenskim aktivnostima i brizi o sebi. Može se zaključiti da su planirani ciljevi druge bitne zadaće uspješno ostvareni te da su djeca tijekom godine razvila veće razumijevanje važnosti zdravlja, higijene i zdravih životnih navika te su stečena znanja sve češće spontano primjenjivala u svakodnevnom životu.
U sklopu 3.bitne zadaće radili smo na usvajanju osnovnih pravila sigurnosti, prepoznavanju opasnih situacija, učenju kako reagirati i kome se obratiti za pomoć te razvijanju svijesti o vlastitoj sigurnosti i sigurnosti drugih. Kada se dogode nezgode, poplave, požari, , odnosno katastrofe bilo koje vrste, djeca su među najugroženijim skupinama. Kako velike nesreće nastupaju, uglavnom, potpuno neočekivano, podizanje svijesti i širenje znanja o tome što možemo očekivati i kako se što bolje pripremiti od iznimne je važnost. Time stvaramo otpornije pojedince i društvo, koji će se lakše suočiti s izazovima kriznih situacija. U suradnji s Hrvatskim Crvenim križem uključili smo se u projekt “Sigurniji vrtići i škole”, s projektom “Siguran vrtić” te smo provodili i aktivnosti s edukativne platforme https://sigurnija-djeca.hck.hr/.
Jedan od glavnih ciljeva bio je priprema djece za sve vrste izvanrednih i opasnih siruacija (poplave, potresi, ekstremne vremenske promjene, požari...), te kako reagirati na njih (ne paničariti, nego preuzeti aktivnu ulogu “kako si mogu pomoći”). Koristili smo igru kao glavni alat za učenje jer djeca najbolje usvajaju znanja kroz zabavu i vlastito iskustvo.
Aktivnosti su se provodile kroz razne teme i faze. Započeli smo s temom “Moj vrtić, moje sigurno mjesto”. Djecu su se kroz vođenu turu po vrtiću (kuhinja, hodnici, igralište) upoznala sa vrtićem. Kroz razgovor, priče, dogovor i izradu plakata s pravilima vrtića (npr. "Ne trčim unutar vrtića"), razgovor o tome zašto su pravila važna, uočavanjem potencijalno "opasnih" mjesta (stepenice, utičnice), upoznala s prevencijom, odnosno usvajanju osnovnih pravila sigurnosti.
Tema “Sigurnost u igri” bila nam je poticaj za vježbe pravilnog korištenja ljuljački, tobogana i penjalica, razgovor o dijeljenju igračaka i izbjegavanju guranja, npr.igra "Sigurna potraga" (traženje "opasnosti" na igralištu - npr.staklo,  kamenje, grane).
U vrtiću smo pozvali i djelatnike Crvenog križa koji su s djecom proveli aktivnost “Tko su moji "sigurni" ljudi?”, na djeci primjeren način prezentirana im je tema kroz priču “Vuk i sedam kozlića”. Razgovaralo se o osobama od povjerenja, kao što su roditelji, odgojiteljice, liječnici, policajci i vatrogasci. Izradli su plakat s brojevima hitnih službi (npr. 112), igrali igre uloga "Kome ću reći?" (simulacija situacija u kojima dijete traži pomoć), “Bolnica za medvjediće” (simulacija odlaska djeteta u bolnicu), “Čiste ruke” (simulacija brige o zdravlju, održavanje higijene), "Pravilo ne i bježi" (simulacija što reći i napraviti kada ti stranac ponudi slatkiš ili te pozove), “Vuk i kozlići” (simulacija učenja da se ne otvaraju vrata nepoznatima).
Posebno smo se s predškolcima posvetili temi o sigurnosti u prometu “Sigurno putovanje i istraživanje”. U centru građenja i konstruiranja oformili smo podcentar “Cesta”, tu smo izradili maketu prometnice (semafor, pješački prijelaz, znak stop...) te u igri upoznavali osnovna prometna pravila. Nakon toga smo krenuli u šetnje i kroz stvarne situacije provjerili svoja znanja o prometnim pravilima, kako sigurno i pravilno prijeći cestu, kojom stranom ulice hodamo. Razgovarali smo i o tome kako se sigurno voziti u automobilu (autosjedalice, pojasevi). Upoznali smo i pjesme o prometu (“Semafor”, “Prometni znakovi”...), te razne priče. 
Tema “Priroda svuda oko nas” poslužila nam je za upoznavanje raznih biljnih i životinjskih vrsta, učenje o otrovnim biljkama (nikada ne jesti nepoznate bobice), razgovor o leptirima, mravima, bubamarama, pčelama, osama... ali i  o opasnostima od istih, od nepoznatih životinja (npr. Psi, mačke). Priče, pjesme, društvene igre, igre uloga, kreativni zadaci pomogli su nam u približavanju ove teme djeci.
Kako kroz godinu više puta izlazimo iz vrtića (izleti, posjeti, šetnje) važna nam je bila i tema “Idemo na put”. Upoznavali smo se sa sigurnošću na izletu, razgovarai o tome kako se držati u skupini, kako se ne gubiti, što ponijeti u ruksaku, igrali igru uloga “Izgubio sam se” (simulacija situacije izgubio sam se i kako reagirati).
Često smo provjeravali svoja znanja i tu se djeci najviše svidjela igra kviz "Provjeri svoje znanje" s jednostavnim pitanjima o sigurnosti, i svemu što smo upoznali i naučili. 
Planirali smo posjete: vatrogasaca, policajaca, hitne službe, medicinske sestare, djelatnika Crvenog križa, koji bi djeci na pristupačan način objasnili svoj posao. Uspjeli smo realizirati posjet Crvenog križa, tima Hitne pomoći te medicinske sestre. Svi posjeti su bili jako zanimljivi djeci, koja su bila aktivno uključena i vrlo angažirana.
Uključili smo roditelje kroz dolaske u vrtić, radionice i informativne letke s preporukama kako osigurati dom i razgovarati s djecom o sigurnosti u suradnji s Crvenim križom.
Može se zaključiti da su ciljevi treće bitne zadaće uspješno ostvareni te da su djeca razvila pozitivan odnos prema brizi za svoju sigurnost i sigurnost osoba oko njih.
U sklopu 4. bitne zadaće nastojali smo kod djece poticati svjesnost bivanja u trenutku (Mindfulness). Posebno smo radili na  samoprihvaćanju i samopouzdanju, odnosima s drugima, odmaranju/spavanju te kvaliteti života kroz Mindfulness tehniku - kroz usmjerenost na sadašnji trenutak nastojali smo svaki dan iskoristiti optimalno. Razvijali smo kod djece sposobnost usmjeravanja pažnje, jačali koncentraciju i fokus, osjetila te poticali prepoznavanje, izražavanje i regulaciju emocija.
Glavni cilj je bio potaknuti razvoj vještina kojima će djeca unaprijediti svjesnost o onom što se događa u njima i oko njih te pomoći djetetu u stanjima uznemirenosti.
Posebna se pažnja posvećivala osvještavanju vlastitih osjećaja, misli i tjelesnih senzacija te razvijanju sposobnosti svjesnog reagiranja u različitim situacijama. Djeca su učila prepoznavati i imenovati emocije poput sreće, tuge, straha, ljutnje i zabrinutosti te razumjeti kako se pojedine emocije mogu odraziti na tijelo i ponašanje. Kroz različite vježbe i situacije poticalo se prihvaćanje svih emocija, razumijevanje vlastitih potreba te razvoj primjerenih načina suočavanja s neugodnim osjećajima.
U radu su se koristile različite vježbe disanja i opuštanja, kratke vođene vizualizacije, „minuta tišine“ i senzorne aktivnosti. Djeca su kroz „disanje pčele“, „puhanje mjehurića“ i „čarobni štapić“ osvještavala vlastiti dah i učila se zaustaviti i umiriti. Izradom senzornih bočica, „teglica s osjećajima“ i „kotača emocija“ djeca su na kreativan način izražavala i istraživala vlastita unutarnja stanja.
Velik dio aktivnosti provodio se u prirodi, gdje su djeca razvijala svjesnost koristeći različita osjetila. Tijekom šetnji usmjeravala su pažnju na zvukove iz okoline, poput pjevanja ptica i šuštanja lišća, promatrala oblake i lišće te uočavala njihove oblike, boje i detalje. Takve aktivnosti pridonosile su smirivanju, koncentraciji i povezivanju s neposrednim okruženjem.
Kroz aktivnosti poput „Hvala kutije“, „Ljubavnog srca“ i izrade narukvica prijateljstva poticali su se osjećaj zahvalnosti, empatija, suosjećanje i pozitivni odnosi s drugima. Djeca su učila prepoznavati i izražavati ono što cijene kod sebe i svojih prijatelja te razumijevati važnost davanja, primanja i međusobnog uvažavanja.
Pažnja i koncentracija dodatno su se razvijale kroz aktivnosti poput „Umjetničkog kamena“, razvrstavanja igračaka i različitih igara usmjerenih na zadržavanje pažnje i praćenje zadatka. Kreativno izražavanje kroz „Art-fulness“, odnosno slikanje, rad s glinom, glazbu i glumu, omogućilo je djeci izražavanje osjećaja i doživljaja na njima prirodan način.
Tijekom godine provedene su i različite igre i aktivnosti, među kojima su bile „Sjedi mirno kao žaba“, „Vesela lopta“ i „Gufi-gufi“, koje su djeci omogućile vježbanje usmjerene pažnje, smirivanja, kontrole impulsa i suradnje. 
Može se zaključiti da su ciljevi četvrte bitne zadaće uspješno ostvareni provedenim aktivnostima. Djeca su razvijala sposobnost usmjeravanja i zadržavanja pažnje, prepoznavanja i izražavanja emocija, empatiju, samokontrolu i sposobnost smirivanja. Istodobno su naučila zastati, osvijestiti ono što se događa u njima i oko njih te na izazovne situacije reagirati svjesnije i primjerenije. Na taj se način doprinosilo stvaranju osjećaja sigurnosti, samopouzdanja, unutarnjeg mira i kvalitetnijih odnosa s drugima.



Pedagoška dokumentacija
Odgojitelji su vodili svu pedagošku dokumentaciju prema zakonskim propisima (Pravilnik o obrascima i sadržaju pedagoške dokumentacije i evidencije o djeci u dječjem vrtiću Narodne novine, broj 83/2001.).
Odgojitelji su dnevno planirali aktivnosti, sadržaje, materijale i sredstva ponuđena djeci i bilježili zapažanja o njihovim aktivnostima, reakcijama, ponašanju, kako bi svakodnevno pratili u kolikom intenzitetu i na koji način potiču razvoj svakog pojedinog djeteta i pojedine skupine djece u cjelini. Osim dnevnih planova i zapažanja, pedagošku dokumentaciju odgojitelja sačinjavali su tjedni i tromjesečni planovi i valorizacije rada, plan suradnje s roditeljima i plan permanentnog stručnog usavršavanja, kao i izvješća o realizaciji istih (sve u skladu s propisanom pedagoškom dokumentacijom). Svaka skupina imala je registrator s podacima o djeci u skupini (kopija prijave djeteta, bilješka sa inicijalnog intervjua, Izjava o dovođenju/odvođenju djeteta, podaci o individualnom praćenju djeteta i drugi nalazi i mišljenja za pojedino dijete ukoliko postoje). 
Odgojitelji su vodili i imenik skupine, foto-dokumentaciju i videozapise sa aktivnosti pojedine skupine ili više njih, te zajedno s djecom izrađivati “ljetopis” njihove skupine (vrtića); bilježili su važna zapažanja o pojedinom djetetu u individualni dosje djeteta, a o djeci sa posebnim potrebama vodila se posebna dokumentacija, koju su osim individualnog dosjea sačinjavali i bilješke s opservacije psihologinje, ili nekog od vanjskih suradnika, njihova mišljenja i nalazi. 
Ove pedagoške godine vrtić polazi dvoje djece s potencijalnim specifičnostima u razvoju, F.M.(7.g.) i J.V.(5.g.). S roditeljima su obavljeni individualni razgovori i dogovorene su smjernice za daljnje postupanje. Uputilo ih se pedijatru na daljnju procjenu, odnosno opservaciju vanjskim stručnjacima. Roditelji su dijete F.M. uključili u logopedski tretman, te u Udrugu Dira, dok dijete J.V.prolazi procjenu vanjskih stručnjaka.

4.1. INTEGRIRANI PROGRAM PREDŠKOLE

Program predškole  Dječjeg vrtića MALIK verificiran je od strane Ministarstva znanosti, obrazovanja i športa RH. 
Program predškole provodio se svakodnevno od 01.listopada 2025. do 15.lipnja 2026. s djecom u godini prije polaska u osnovnu školu, koja su polaznici dječjeg vrtića (integrirani program).
Ove godine u program predškole uključeno je 12 djece (8 Bubamara i 4 Pande). Pri organizaciji rada prednost se davao prijepodnevnoj provedbi programa.
Cilj programa predškole u Dječjem vrtiću MALIK bio je da u poticajnom materijalno-organizacijskom okruženju, u partnerstvu vrtića s roditeljima i širom zajednicom, sistematskim radom osiguravamo kontinuitet u odgoju i obrazovanju i poticanju cjelovitog razvoja djeteta u stjecanju znanja, vještina i navika za uspješno daljnje školovanje.
Glavna zadaća programa predškole bila je razvoj i unaprjeđivanje tjelesnih, emocionalnih i spoznajnih potencijala djeteta, s naglaskom na razvoj socijalnih kompetencija djece.
Primarni cilj odgojno-obrazovnog rada u programu predškole bio je osigurati cjelovit i poticajan proces u kojem se uvažavaju posebnosti svakog djeteta, njegove individualne i razvojne potrebe, interesi, mogućnosti i potencijali. U neposrednom radu s djecom primjenjivao se suvremen pristup djetetu i učenju, temeljen na promatranju, slušanju, razgovoru i dogovaranju s djecom te poticanju njihove aktivne uključenosti u vlastiti proces učenja i razvoja.
Odgojno-obrazovni proces provodio se fleksibilno i prilagođavao potrebama i interesima djece. Aktivnosti su se planirale i ostvarivale polazeći od dječjih iskustava, interesa i razvojnih mogućnosti, uz osiguravanje različitih mogućnosti za istraživanje, izražavanje, zaključivanje, suradnju i stjecanje novih iskustava. Posebna se pozornost posvećivala stvaranju kontinuiteta između različitih područja razvoja i učenja te povezivanju iskustava iz vrtića s obiteljskim i širim društvenim okruženjem.
U realizaciji programa posebno su njegovana sljedeća obilježja:
- fleksibilnost i raznovrsnost u planiranju i realizaciji aktivnosti, uz prilagođavanje trenutnim interesima i potrebama djece;
-  individualizirani pristup, kojim se uvažavao individualni tempo razvoja, mogućnosti, sposobnosti i posebnosti svakog djeteta;
- situacijsko učenje, pri čemu se polazilo od dječjih interesa, iskustava i svakodnevnih životnih situacija;
- aktivno učenje kroz istraživanje i iskustvo, kojim se djecu poticalo na promatranje, postavljanje pitanja, zaključivanje, eksperimentiranje i samostalno pronalaženje rješenja;
-  bogato i poticajno prostorno-materijalno okruženje, koje je djeci omogućavalo izbor, samostalnost, kreativno izražavanje i aktivno sudjelovanje;
- suradnja s roditeljima i širom zajednicom, s ciljem povezivanja različitih djetetovih iskustava i osiguravanja kontinuiteta odgoja i obrazovanja.
Prostorno-materijalno okruženje oblikovalo se tako da je djecu poticalo na aktivno sudjelovanje i učenje kroz istraživanje, činjenje i neposredno iskustvo. Materijali i poticaji prilagođavali su se aktualnim interesima djece i omogućavali različite oblike aktivnosti, samostalnog i zajedničkog rada.
Igra je imala posebno mjesto u realizaciji programa, kao temeljna aktivnost predškolskog djeteta, ali istodobno i kao prirodan način učenja i razvoja. Kroz različite vrste simboličkih, konstruktivnih, društvenih, istraživačkih i stvaralačkih igara djeca su razvijala komunikacijske, socijalne, emocionalne, spoznajne i motoričke kompetencije. Igra se koristila kao aktivnost, sredstvo i metoda rada, omogućavajući djeci da kroz vlastito iskustvo, suradnju i istraživanje stječu nova znanja i vještine.
Tijekom realizacije programa nastojalo se osigurati ozračje prihvaćanja, sigurnosti i međusobnog uvažavanja, u kojem su djeca imala mogućnost slobodno izražavati svoje ideje, potrebe i osjećaje te aktivno sudjelovati u kreiranju svakodnevnog odgojno-obrazovnog procesa. Na taj se način pridonosilo razvoju njihove samostalnosti, odgovornosti, samopouzdanja i spremnosti za nove izazove koji ih očekuju polaskom u školu.
S predškolcima se provodio i projekt “Zubić vila - briga o zubima od najranije dobi”. U sklopu projekta poticali smo djecu na brigu o oralnoj higijeni te važnosti pranja zubi i redovnog posjećivanja stomatologa. Djeci smo na zabavan i njima primjeren način približili važnost brige o zubima, zanimanje stomatolog  i prostor stomatološke ordinacije, s posebnim naglaskom na smanjivanje mogućeg straha od odlaska stomatologu.
U suradnji s Nastavnim zavodom za javno zdravstvo Rijeka,osmislili smo i proveli preventivan plan, kroz koji su djeca usvalala znanja vezana uz oralno zdravlje.
Glavni cilj projekta bio je upoznavanje djece predškolskog uzrasta s temeljnim znanjem iz područja stomatologije, te na taj način podizanje razine svijesti o važnosti brige za oralno zdravlje djece.
Projekt je realiziran kroz različite aktivnosti prilagođene dobi i interesima djece. Na početku provedbe razgovorom i anketom ispitana su njihova prethodna znanja i iskustva vezana uz oralno zdravlje, stomatologa i stomatološku ordinaciju. Roditelji su upoznati s ciljevima i aktivnostima projekta te su uključeni u njegovo provođenje.
Djeca su kroz radionice, razgovore, igre, radne listove i praktične aktivnosti upoznavala osnovnu građu i vrste zuba, njihovu ulogu u žvakanju, razliku između mliječnih i trajnih zuba te uzroke nastanka karijesa i bolesti zubnog mesa. Posebna pažnja posvećena je usvajanju pravilnih navika oralne higijene – pravilnom četkanju zubi, izboru četkice i paste za zube te važnosti redovitog održavanja higijene.
Važan dio projekta odnosio se i na povezanost prehrane i oralnog zdravlja. Kroz različite aktivnosti djeca su učila prepoznavati namirnice koje pridonose zdravlju zubi te one čija učestala konzumacija može negativno utjecati na oralno zdravlje.
U sklopu projekta ostvarena je suradnja sa stomatološkom ordinacijom Adent Viškovo, Nastavnim zavodom za javno zdravstvo te stomatologinjom. Djeca su sudjelovala u edukativnim radionicama na kojima su im približeni stomatološki postupci, izgled ordinacije i osnovna stomatološka pomagala. Kroz radionicu „Zubić vila“ dodatno su poticana na razgovor, postavljanje pitanja i aktivno sudjelovanje.
Projektom se nastojalo ostvariti kontinuitet u razvijanju zdravih životnih navika te povezati djelovanje vrtića, roditelja i stručnjaka. Djeca su kroz neposredno iskustvo i različite oblike učenja razvijala odgovornost prema vlastitom zdravlju, usvajala pravilne higijenske navike te stjecala pozitivniji odnos prema stomatologu i brizi o oralnom zdravlju.
Provedene aktivnosti pridonijele su ostvarivanju ciljeva projekta te su djeci omogućile usvajanje novih znanja i vještina na njima blizak, zanimljiv i iskustven način. Posebna vrijednost projekta bila je u njegovoj kontinuiranoj provedbi i povezivanju edukativnih sadržaja s konkretnim životnim situacijama djece.
Na kraju pedagoške godine za predškolce je organizirana Završna svečanost na kojoj su djeci uručene diplome. Organiziran je i Prespavanc party, na koji se odazvalo svih 12 predškolaca i njihove dvije odgojiteljice, spremni za noć punu igre smijeha i nezaboravnih uspomena. Ovaj događaj bio je ispunjen veseljem i toplim emocijama, razniježila su se djeca, roditelji i odgojitelji.
Program predškole pohađalo je 12 djece školskih obveznika. S predškolcima se tijekom cijele godine pojačano radilo na razvoju samostalnosti, odgovornosti, pažnje i koncentracije, predčitalačkih, predmatematičkih i grafomotoričkih vještina te socijalnih i komunikacijskih kompetencija.
Predškolcima su češće organizirane šetnje, posjeti i drugi oblici aktivnosti izvan vrtića. Realiziran je i posjet osnovnoj školi, koji je djeci omogućio neposredno upoznavanje školskog prostora i načina rada te pridonio stvaranju pozitivnog odnosa prema polasku u školu i lakšem prijelazu iz vrtića u osnovnu školu.

4.2. RANO UČENJE TALIJANSKOG JEZIKA

Program ranog učenja talijanskog jezika u Dječjem vrtiću MALIK, verificiran je od strane Ministarstva znanosti, obrazovanja i športa Republike Hrvatske, te se provodio tijekom pedagoške godine od početka rujna 2025.g. do kraja lipnja2026.g. Program je bio namijenjen djeci u dobi od 3 godine do polaska u školu, redovitim polaznicima Dječjeg vrtića MALIK, a realizirao se jedan put tjedno, srijedom, u trajanju od 60 minuta.
Temeljni cilj programa bio je omogućiti djeci postupno usvajanje osnovnih komunikacijskih vještina na talijanskom jeziku u sigurnom, poticajnom i podržavajućem okruženju. Tijekom provedbe programa posebna se pozornost posvećivala razvijanju interesa i pozitivnog odnosa prema učenju stranog jezika, poticanju dječje motivacije za komunikaciju te upoznavanju s osnovnim obilježjima talijanske kulture i tradicije.
U radu su se primjenjivali suvremeni pedagoški pristupi, pri čemu se uvažavala dob, razvojne mogućnosti, interesi i individualne potrebe svakog djeteta. Učenje talijanskog jezika odvijalo se kroz igru i različite aktivnosti bliske djeci – pjesme, brojalice, priče, pokret, igre pogađanja, dramatizacije, igre uloga, korištenje lutaka, likovne aktivnosti te situacijsko učenje. Na taj se način djeci omogućilo da jezik usvajaju spontano, prirodno i u njima poznatim i zanimljivim situacijama.
Aktivnosti su bile usmjerene na razvoj osnovnog vokabulara, razumijevanje jednostavnih uputa i pitanja, razvoj pravilnog izgovora i intonacije te postupno osposobljavanje djece za uporabu jednostavnih izraza i rečenica u svakodnevnoj komunikaciji. Djeca su poticana na slušanje, razumijevanje i aktivno sudjelovanje u razgovoru te na spontanu uporabu talijanskog jezika tijekom različitih aktivnosti.
Posebna se pozornost posvećivala komunikaciji i interakciji među djecom te između djece i voditeljice programa. Aktivnosti su se provodile individualno, u paru, u manjim skupinama i s cijelom skupinom, čime se poticalo razvijanje komunikacijskih, socijalnih i suradničkih vještina. Kroz zajedničke aktivnosti djeca su razvijala sigurnost u izražavanju, samopouzdanje, kreativnost i pozitivan odnos prema učenju stranog jezika.
Sastavni dio programa bilo je i upoznavanje djece s talijanskom kulturom i tradicijom. Kroz pjesme, priče, običaje, blagdane, glazbu i druge sadržaje djeca su upoznavala različitosti i sličnosti između vlastite i talijanske kulture. Na taj se način, osim jezičnih kompetencija, poticalo razumijevanje i prihvaćanje različitosti te razvoj otvorenosti prema drugim kulturama.
Program je provodila stručno osposobljena odgojiteljica Karmela Žmak, koja posjeduje certifikat o poznavanju talijanskog jezika na razini B2.
Tijekom provedbe programa djeca su pokazala interes, motivaciju i zadovoljstvo u sudjelovanju u jezičnim aktivnostima. Kroz kontinuirano izlaganje talijanskom jeziku usvojila su osnovne riječi i izraze vezane uz svakodnevne situacije, razvijala sposobnost razumijevanja jednostavnih komunikacijskih poruka te se postupno osposobljavala za njihovu uporabu u primjerenim situacijama.
Može se zaključiti da je program ostvario svoju odgojno-obrazovnu svrhu te pridonio razvoju početnih jezičnih i komunikacijskih kompetencija djece, kao i njihovom cjelokupnom osobnom i socijalnom razvoju. Posebna vrijednost programa ogleda se u tome što se učenje talijanskog jezika odvijalo na djeci prirodan i prihvatljiv način – kroz igru, iskustvo, istraživanje i interakciju – čime se stvarala pozitivna osnova za njihov daljnji interes i motivaciju za učenje stranih jezika. 
 
4.3. RANO UČENJE ENGLESKOG JEZIKA

Specijalizirani Linguae program namijenjen je učenju engleskog jezika za djecu u dobi od 4 do 7 godina koji su polaznici vrtića.
Vrijeme i trajanje programa je prilagođeno mogućnostima i potrebama djece, očekivanjima njihovih roditelja i organizaciji vrtića. 
Provodio se od listopada 2025.g.do  lipnja 2026.g.u tjednoj satnici od po dva školska sata (45 minuta). Bilo je upisano 14 djece u dobi od 4 do 6 godina.
Stručni djelatnici koji su provodili program su odgojitelji s minimalno B2 stupnjem znanja engleskog jezika i profesori engleskog jezika s iskustvom u radu s djecom predškolske dobi.
Komunikacijom na engleskom jeziku na tečaju, djeca su se oslobila tjeskobe i nesigurnosti, osnažio se njihov osjećaj osobne uspješnosti i kompetentnosti. U grupi se stvaralo ozračje ugodnih i toplih odnosa u kojima se djeca osjećaju dobro i kojima vole pripadati.
Sva djeca su dobivala podjednaku pažnju i mogućnost osobnog uključenja, poticala se njihova međusobna suradnja i tolerancija. 
Zbog činjenice da svako dijete ima svoje specifične sposobnosti učenja i da pojedinci uče na različite načine, djeci se nudio veliki izbor nastavnih metoda. Jezik su učili svim osjetilima, glazbom, pokretom, plesom, pjesmom, ritmom i rimom.
Učitelji su motivirali djecu na aktivno sudjelovanje u zabavnim i zanimljivim aktivnostima primjerenima njihovoj dobi. Primjenjivane su različite metode i oblici rada – s cijelom skupinom, u parovima te u manjim podskupinama. Aktivnosti su bile usmjerene na poticanje komunikacije, suradnje i međusobne interakcije učitelja i učenika.
U radu su se koristile različite igre pogađanja i simulacije, lutke te aktivnosti igranja uloga. Osim usvajanja i razvijanja znanja engleskog jezika, navedene aktivnosti imale su i širu odgojno-obrazovnu funkciju. Kroz igru i interaktivne metode učenici su razvijali sposobnosti samorazumijevanja, razumijevanja drugih, izražavanja vlastitih misli i osjećaja te boljeg snalaženja u različitim životnim situacijama. Linguae program ranog učenja engleskog jezika temelji se na provjerenoj postavci da se učenje stranoga jezika može izvrsno koristiti ne samo za učenje novih riječi i njihovog korištenja u jezičnoj komunikaciji, već i za intenzivno poticanje intelektualnog i općeg psiho-socijalnog razvoja djeteta.

5. NAOBRAZBA I USAVRŠAVANJE ODGOJNIH DJELATNIKA 

Stručno usavršavanje odgojitelja u Dječjem vrtiću MALIK bilo je usmjereno na kontinuirano jačanje njihovih stručnih kompetencija s ciljem stjecanja suvremenih teorijskih i praktičnih znanja, vještina i navika u skladu s kurikulumom vrtića, koja će biti dobra pedagoško – psihološka  i didaktičko – metodička podloga  za kvalitetno, fleksibilno provođenje programa u skladu sa individualnim potrebama djece, roditelja i na kontekst vrtića u užem i širem okruženju.
Nastojali smo poticati samostalno izgrađivanje profesionalne uloge odgojitelja, kao i izbor sadržaja stručnog usavršavanja, pohađanja radionica, seminara i stručnih skupova prema vlastitim interesima i potrebama odgojitelja, ali i prema mogućnostima i potrebama ustanove.
Bitne zadaće za ovu pedagošku godinu bile su:
· timski rad na unapređenju odgojne prakse
· stjecanje znanja i vještina koje su potrebne za primjenu suvremenih oblika rada sa djecom predškolske dobi, sukladno najnovijim znanstvenim spoznajama o razvoju, učenju i potrebama djece
· jačanje kompetencija odgojitelja u planiranju i vrednovanju svoga rada – kroz promišljanje o kompetencijama, znanjima osobnim karakteristikama… što dovodi do podizanja stručne kompetencije
Stručno usavršavanje ostvarivalo se kroz:
⦁ individualno stručno usavršavanje:
1. rad na sebi, mijenjanje osobne koncepcije odgojitelja kroz učenje o vlastitoj praksi   (istraživanje, refleksivni pristup, samo evaluacija)
1. proučavanje stručne literature dostupne u vrtiću i knjižnici  (časopisi i knjige):
· Ljubetić, M.(2014). Od suradnje do partnerstva obitelji, odgojno obrazovne ustanove i zajednice. Zagreb:Element.
· Menendez-Ponte, M. (2020). Velika knjiga emocija. Zagreb: Planetopija.
· “Mindfulness” - kratke vježbe za djecu: Mindfulness za djecu (brošura Poliklinika za zaštitu djece i mladih, Zagreb).
· Tomas, Patrice (2007). Čarolija opuštanja. Buševac: Ostvarenje.
· Štanger-Velički, Vladimira i Blažević, Brankica (1999). Svjetiljke za dječju dušu. Zagreb: Alfa.
· Miljak, Arijana (2009). Življenje djece u vrtiću: novi pristupi u shvaćanju, istraživanju i organiziranju odgojno-obrazovnog procesa u dječjim vrtićima. Zagreb: SM naklada.
· Slunjski, Edita (2006). Stvaranje predškolskog kurikuluma u vrtiću-organizacija koja uči. Zagreb: Mali profesor.
· Zalar, D., Boštijančić, M. i Schlosser, V. (2008). Slikovnica i dijete: kritička i metodička bilježnica. Zagreb: Golden marketing – Tehnička knjiga.
· Javor, R. (2000). Kakva je knjiga slikovnica: zbornik. Zagreb: Knjižnice grada Zagreba.
· Visinko, K. (2005). Dječja priča – povijest, teorija, recepcija i interpretacija. Zagreb: Školska knjiga.
· Čudina-Obradović, M. (2008). Igrom do čitanja: igre i aktivnosti za razvijanje vještina čitanja. Zagreb: Školska knjiga.
· Grupa autora (2024). DA, ovo sam JA - pragmin obiteljski priručnik. Zagreb: Pragma.
· Udruga Pragma (2024). Misli, vježbaj, mijenjaj. Školski priručnik. Zagreb: Pragma.
· Kast-Zahn, Annette (2009). Svako dijete može naučiti pravila. Zagreb: Mozaik knjiga.
· Willey, Kira (2020). Diši kao medo. Split: Harfa.
· Willey, Kira (2022). Smiren kao panda. Split: Harfa.
· Hrvatski Crveni križ. (2025). Katalog aktivnosti “Sigurnija djeca”. Zagreb:Hrvatski Crveni križ. 
· Časopis “Dijete, vrtić, obitelj”, enciklopedije, web stranice...
⦁ edukacija u vrtiću:
· odgojiteljska vijeća  (održano je šest odgajateljskih vijeća) – na odgojiteljskim vijećima provodili su se dogovori oko izrade, organizacije i provođenje Godišnjeg plana i programa vrtića za pedagošku godinu 2025/26., te Kurikuluma vrtića, organizacije rada vrtića, organizacije prostora, nabava sredstava za rad…, zajedničkih aktivnosti skupina, obrađivale su se teme proizašle iz potrebe svakodnevnog rada s djecom, roditeljima i suradnicima, podnosila su se izvješća sa seminara i stručnih aktiva te daljnji dogovori o implementaciji stečenih znanja i vještina u rad, planiralo se obilježavanja svečanosti, blagdana, druženja, te organizacija i dogovor posjeta i izleta, iznosila su se zapažanja i osvrti na realizaciju odgojno-obrazovnog rada kroz godinu (problemi, pohvale, dogovori…), sudjelovalo se u izradi Godišnjeg izvješća vrtića 2025/26
· Održana je jedna tematska radionice/predavanja pod vodstvom vanjskih stručnih suradnika vrtića:
· Edukacija “DIJABETES”, dr.med.Helena Glibotić Kresina i dr.med.Sandro 
Kresina, NZZJZ Rijeka, odgojiteljice Anita Margić, Martina Lakoseljac Matejčić, odgojiteljica pripravnica Lucija Uzelac, studentica Petra Matić i ravnateljica Koljka Širola;
⦁ edukacija izvan vrtića:
6. stručni skupovi, predavanja, radionice, online edukacije u organizaciji ostalih vanjskih čimbenika (udruge, vrtići…): 
· Online NMK1 edukacije: 
· “Uvod”, 15.09.2025., Ibis Grafika, Naša mala knjižnica, odgojiteljice Iva Erceg, Martina Lakoseljac Matejčić i Anita Margić;
· “Protukišna juha” 11.11.2025.,Ibis Grafika, Naša mala knjižnica, odgojiteljice Iva Erceg, Martina Lakoseljac Matejčić i Anita Margić;
· “Kiki, mi te volimo”, 09.12.2025, Ibis Grafika, Naša mala knjižnica, odgojiteljice Iva Erceg, Martina Lakoseljac Matejčić i Anita Margić;
· “Ideja od milijuuuun dolara”, 14.01.2026., Ibis Grafika, Naša mala knjižnica, odgojiteljice Iva Erceg, Martina Lakoseljac Matejčić i Anita Margić;
· “Crveno-ruganje nije smiješno”, 17.02.2026., Ibis Grafika, Naša mala knjižnica, odgojiteljice Iva Erceg, Martina Lakoseljac Matejčić i Anita Margić;
· “Pod valovima”, 17.03.2026., Ibis Grafika, Naša mala knjižnica, odgojiteljice Martina Lakoseljac Matejčić i Anita Margić;
· “Prvi dan škole”, 16.04.2026., Ibis Grafika, Naša mala knjižnica, odgojiteljice Martina Lakoseljac Matejčić i Anita Margić;
· Okrugli stol, 28.05.2026., Ibis Grafika, Naša mala knjižnica, odgojiteljice Martina Lakoseljac Matejčić i Anita Margić;
· Online edukacija “Steam koji nas okružuje”, mag.preasc.educ.Katarina Šeravić Lovrak, Stemko, 18.09.2025., odgojiteljica Martina Lakoseljac Matejčić;
· Edukacija “Odgoj za humanost od malih nogu”, Crveni križ, Rijeka, 22.09.2025., odgojiteljica Martina Lakoseljac Matejčić;
· Online edukacija “Samoregulacija: temelj cjeloživotnog razvoja”, psih.Igor Kuhar, Antistresni program, 24.09.2025., odgojiteljica Martina Lakoseljac Matejčić;
· Online edukacija “Izazovi u ponašanju: djeca s posebnim potrebama, darovitost”, mag.Tea Resanović, EduList, 30.09.2025., odgojiteljica Martina Lakoseljac Matejčić;
· Edukacija “Unapređenje oralnog zdravlja djece i mladih u PGŽ”, NZZJZ Rijeka, 09/2025., odgojiteljica Karmela Žmak;
· Online edukacija “Predčitačke vještine kod djece”, logop. Ana Stipić Lihić i mag.preasc.educ.Sara Kozjak Dragčević, Žaruljica,01.10.2025., odgojiteljica Martina Lakoseljac Matejčić;
· Online edukacija “Kako pričati priče”, književnica Ivanka Ferenčić Martinčić i mag.preasc.educ.Sara Kozjak Dragčević, Žaruljica, 21.10.2025., odgojiteljica Martina Lakoseljac Matejčić;
· Online edukacija “Napredovanje u struci RPOO”, mag.preasc.educ.Katarina Šeravić Lovrak i mag.preasc.educ.Sara Kozjak Dragčević, Žaruljica, 05.11.2025., odgojiteljica Martina Lakoseljac Matejčić;
· Online edukacija “Odgoj za mir u predškolskim ustanovama”, Kristina Bradvica Šančić i mag.preasc.educ. Sara Kozjak Dragčević, Žaruljica, 17.12.2025., odgojiteljica Martina Lakoseljac Matejčić;
· Online edukacija “Zona optimalnog razvoja”, Aktivnost+, Sinapsus, 15.-18.01.2026., odgojiteljica Martina Lakoseljac Matejčić; 
· Online edukacija “Umjetna inteligencija za odgajatelje u vrtiću – kako vam može pomoći u radu (i životu), mag.psih. Nikola Greb, Petrak-development, 24.02.2026., odgojiteljica Martina Lakoseljac Matejčić;
· Online edukacija “Storytelling - umjetnost pripovijedanja i scenske lutke”, Koho pedagogija, 25.02.2026., odgojiteljica Martina Lakoseljac Matejčić;
· Online edukacija “Komišibaj - kao alat u radu s djecom”, Ana Škoro i mag. preasc.educ.Sara Kozjak Dragčević, Žaruljica, 10.03.2026., odgojiteljica Martina Lakoseljac Matejčić;
· Online edukacija “Socijalni konflikti u vrtiću - TUŽAKANJE”, Martina Sokač i mag.preasc.educ.Sara Kozjak Dragčević, Žaruljica, 16.03.2026., odgojiteljica Martina Lakoseljac Matejčić;
· Online edukacija “Uloga odgojitelja u obrazovanju darovite djece”, Svjetlana Lakoš i mag.preasc.educ.Sara Kozjak Dragčević, Žaruljica, 24.03.2026., odgojiteljica Martina Lakoseljac Matejčić i odgojiteljica pripravnica Lucija Uzelac;
· Online edukacija “Dijabetes-kako pružiti prvu pomoć”, med.sestra Magdalena Zubak, Dječja bolnica Sušak, 04/2026, odgojiteljice Anita Margić i Martina Lakoseljac Matejčić; 
· Online edukacija “ADHD u vrtiću”, educ.rehab. Ivana Srb-Miščević i mag. preasc.educ.Sara Kozjak Dragčević, Žaruljica, 11.05.2026., odgojiteljica Martina Lakoseljac Matejčić;
· Online edukacija “Ljetne senzorne igre”, Petra Švelec i mag. preasc.educ. Sara Kozjak Dragčević, Žaruljica, 09.06.2026., odgojiteljica Martina Lakoseljac Matejčić; 
· Online edukacija “Artfulnness”, Maja Suton i Andrea Manenica, Koho pedagogija, 14.07.2026., odgojiteljica Martina Lakoseljac Matejčić;

Stručno – pedagoška praksa studenata 
Realizacija stručno – pedagoške prakse realizirala se po modelu: Inicijalni razgovor s ravnateljem, hospitacije u odgojnim skupinama prema zaduženju (godina studija), ostvarenje individualnih zadaća prema programu studija, procjena postignuća i vrednovanje realizirane prakse te izrada izvješća o realiziranoj praksi (mentor.)
Stručno osposobljavanje i uvođenje pripravnice u rad
 Tijekom izvještajnog razdoblja provedilo se stručno osposobljavanji i uvođenje pripravnice Lucije Uzelac u neposredni odgojno-obrazovni rad. Pripravnica je započela s radom 13.02.2026. Ravnateljica Koljka Širola ju je upoznala s organizacijom i načinom rada vrtića, dok ju je mentorica Martina Lakoseljac Matejčić upoznala s pedagoškom dokumentacijom, obvezama odgojitelja te specifičnostima odgojno-obrazovnog rada s djecom. Uz podršku mentorice aktivno je sudjelovala u svakodnevnim aktivnostima, promatranju i planiranju rada te postupno preuzimala pojedine zadatke i odgovornosti. Odgojiteljici propravnici do 31.08.2026.teče pripravnički staž.

6. SURADNJA S RODITELJIMA

Suradnja s roditeljima tijekom pedagoške godine bila je jedan od važnih čimbenika kvalitetnog provođenja odgojno-obrazovnog procesa. Sukladno ciljevima Godišnjeg plana i programa razvijali smo partnerski odnos vrtića i obitelji temeljen na međusobnom povjerenju, uvažavanju, otvorenoj komunikaciji i aktivnom uključivanju roditelja u život i rad vrtića.
Suradnja se ostvarivala kroz svakodnevnu neposrednu komunikaciju, individualne razgovore, roditeljske sastanke, zajedničke aktivnosti i druženja te digitalne oblike komunikacije. Roditelji su redovito informirani o aktivnostima, razvoju i postignućima djece, a posebna pažnja posvećivala se razmjeni informacija o individualnim potrebama, interesima i razvojnom statusu svakog djeteta.
Tijekom ove pedagoške godine roditelji su se u značajnoj mjeri neposredno uključivali u odgojno-obrazovni proces. Posebno kvalitetna suradnja ostvarena je u aktivnostima usmjerenima na razvoj kulture čitanja. U okviru programa „Rođeni za čitanje“ i čitateljskog izazova „15 po 15: cijela Hrvatska čita djeci“ roditelji su dolazili u vrtić i čitali priče i slikovnice djeci. Sudjelovali su i u aktivnostima s putujućom slikovnicom „Hotel osjećaja“ i putujućim knjižnim junakom „Grako“, zajedno s djecom bilježeći i predstavljajući zajedničke doživljaje.
Vrijedan oblik uključivanja roditelja bilo je i predstavljanje vlastitih zanimanja i stručnih znanja. Majka djeteta, doktorica dentalne medicine, sudjelovala je u aktivnostima oralnog zdravlja, a roditelj zaposlen u hitnoj medicinskoj službi pridonio je zdravstveno-preventivnim i sigurnosnim aktivnostima.
Roditelji su bili važni suradnici i u provođenju individualizirane skrbi za djecu sa specifičnim zdravstvenim potrebama. Posebno intenzivna suradnja ostvarena je prilikom uključivanja djeteta s dijabetesom, kroz redovitu razmjenu informacija i dogovorene postupke usmjerene na sigurnost djeteta i njegovo ravnopravno sudjelovanje u svakodnevnom životu vrtića.
Može se zaključiti da su ciljevi i zadaće postavljeni Godišnjim planom i programom u području suradnje s roditeljima uspješno ostvareni. Tijekom godine dodatno se razvijao odnos roditelja i vrtića od suradničkog prema partnerskom, uz otvorenu komunikaciju, međusobno povjerenje i aktivno uključivanje roditelja u odgojno-obrazovni proces.

7. SURADNJA S DRUŠTVENIM ČIMBENICIMA 

Suradnja s vanjskim ustanovama i drugim društvenim čimbenicima tijekom pedagoške godine ostvarivala se s ciljem obogaćivanja i unapređivanja kvalitete odgojno-obrazovnog rada, stvaranja različitih prilika za učenje te proširivanja iskustava djece kulturnim, obrazovnim, zdravstvenim, preventivnim, rekreativnim i sportskim sadržajima.
Tijekom godine ostvarena je suradnja s Općinom Viškovo, drugim dječjim vrtićima, osnovnom školom, knjižnicom, književnicima, Hrvatskim Crvenim križem, Nastavnim zavodom za javno zdravstvo Primorsko-goranske županije, dentalnom ordinacijom, hitnom medicinskom službom, KŠR Gorovo te Školom za strane jezike Linguae. U okviru projekta „Naša mala knjižnica“ i programa „Rođeni za čitanje“ ostvarena je suradnja s nositeljima i sudionicima čitalačkih programa.
Posebno je važna bila suradnja s drugim vrtićima kroz razmjenu iskustava i stručnih informacija te organizaciju dežurnog smještaja djece tijekom kolektivnog godišnjeg odmora. Ravnateljica je sudjelovala u radu Aktiva ravnatelja dječjih vrtića Primorsko-goranske županije, čime se ostvarivala profesionalna suradnja, razmjena aktualnih informacija i primjera dobre prakse.
Suradnja s osnovnom školom ostvarena je kroz aktivnosti vezane uz prijelaz djece iz vrtića u školu i posjet predškolaca školi. Suradnja s knjižnicom i književnicima bila je osobito intenzivna kroz redovite posjete predškolaca knjižnici, susrete s knjižničarom i gostovanja književnica u vrtiću.
U području sigurnosti i zdravlja djece ostvarena je suradnja s Hrvatskim Crvenim križem, zdravstvenim djelatnicima, dentalnom ordinacijom i hitnom medicinskom službom. U sportskom području realizirana je Škola plivanja u suradnji s KŠR Gorovo, dok se program ranog učenja engleskog jezika provodio u suradnji sa Školom za strane jezike Linguae.
Može se zaključiti da je tijekom pedagoške godine ostvarena kvalitetna i raznovrsna suradnja s društvenim čimbenicima. Ostvarena partnerstva omogućila su djeci brojna neposredna iskustva izvan vrtića, pridonijela realizaciji planiranih odgojno-obrazovnih zadaća te dodatno povezala vrtić s lokalnom i širom društvenom zajednicom.

8.	 VREDNOVANJE PROGRAMA

U praćenju i vrednovanju programa sudjelovali su odgojitelji, djeca, roditelji, stručni suradnici, ravnatelj te nadležne institucije.
Samovrednovanje
Odgojitelji su pažljivo pratili, promatrali djecu i dokumentirali njihove aktivnosti, stvarajući time podlogu za pripremu poticajnog okruženja, usklađivanje cjelovitog odgojno-obrazovnog rada s različitostima djece. Nastojali smo promišljati, diskutirati i unapređivati kvalitetu odgojno-obrazovne prakse, te smo tako mogli uočiti dobre ili one manje dobre primjere prakse, a onda smo mogli i svoja djelovanja usmjeriti na otklanjanje utvrđenih nedostataka. Realizaciju osiguranja kvalitete programa provodili smo kroz radne sastanke odgojitelja i stručnih suradnika te odgojiteljska vijeća.
U svrhu samoprocjene rada koristili smo se slijedećim metodama, tehnikama praćenja, prikupljanja i dokumentiranja podataka:
- dokumentiranje aktivnosti djece: individualne mape, uraci djece, samo refleksije, bilješke, audio i video zapisi, fotografije…
- vođenje i valorizacija pedagoške dokumentacije s naglaskom na praćenje postignuća i sposobnosti djece
- dokumentiranje aktivnosti odgojitelja: bilješke odgojitelja, foto i video snimke, plakati…
Vanjsko vrednovanje
Vanjsko vrednovanje ovog programa provodile su nadležne institucije: Ministarstvo znanosti, obrazovanja i športa, Odjel za obrazovanje lokalne zajednice, Agencija za odgoj i obrazovanje…). 
Vrednovanjem je utvrđena uspješna realizacija bitnih zadaća vezanih uz razvoj kulture čitanja, motorički razvoj i zdrave životne navike, sigurnost djece te razvoj svjesnosti, pažnje i koncentracije kroz mindfulness aktivnosti.
Većina planiranih ciljeva i zadaća uspješno je ostvarena, a u području materijalnih uvjeta pojedina ulaganja realizirana su i iznad planiranog opsega. Aktivnosti vezane uz uključivanje u program Erasmus+ nisu realizirane te se prenose u sljedeću pedagošku godinu.

9.  GODIŠNJI PLAN I PROGRAM RAVNATELJICE I UPRAVNOG VIJEĆA
9.1. Plan rada ravnateljice
Godišnji plan ravnateljice odnosio se na upravljanje i vođenje ustanove, organizaciju i praćenje odgojno-obrazovnog rada, suradnju s djelatnicima i roditeljima, praćenje materijalnih i financijskih uvjeta rada, suradnju s osnivačem, lokalnom zajednicom i drugim ustanovama te osiguravanje zakonitog i kvalitetnog rada Vrtića.
Tijekom pedagoške godine ravnateljica je organizirala i koordinirala rad ustanove, sudjelovala u planiranju i vrednovanju odgojno-obrazovnog procesa, pratila vođenje pedagoške dokumentacije, sudjelovala u radu Odgojiteljskog vijeća, organizirala zamjene tijekom bolovanja i prilagođavala organizaciju rada aktualnim potrebama djece i v 
Ravnateljica je provodila poslove vezane uz upise djece, kadrovska pitanja, administrativno i financijsko poslovanje, nabavu i investicijsko održavanje, provedbu mjera zaštite na radu i sigurnosti djece te suradnju s vanjskim službama i ustanovama. Posebna pažnja tijekom godine posvećena je unapređenju materijalnih uvjeta rada zahvaljujući dodatnim sredstvima za fiskalnu održivost.
Kontinuirano se provodila suradnja s roditeljima, stručnim suradnicima, Općinom Viškovo, drugim dječjim vrtićima i ustanovama iz lokalne i šire zajednice. Ravnateljica je sudjelovala u radu Aktiva ravnatelja dječjih vrtića Primorsko-goranske županije te u drugim oblicima stručnog usavršavanja i profesionalne razmjene.
Stručno usavršavanje ravnateljice:
· sudjelovanje na sjednicama Upravnog vijeća, Odgajateljskih vijeća
· sudjelovanje na stručnom skupu ravnatelja Slovenije „Vloga ravnateljev v času kurikularnih sprembem“, Portorož 06. i 07.10.2025.
· sastanak privatnih vrtića Općine Viškovo, suradnja, 11/25.
· Državni stručni skup „Primjena novela zakonskih i podzakonskih akata u djelatnosti ranog i predškolskog odgoja i obrazovanja“, Udruga ravnatelja predškolskih ustanova Hrvatske, Agencija za odgoj i obrazovanje, MZOŠ; 26. i 27.02. 2026., Plitvička jezera
-    edukacija “DIJABETES”, dr.med.Helena Glibotić Kresina i dr.med.Sandro 
Kresina, NZZJZ Rijeka (23.04.2026.)
· Aktivi ravnatelja PGŽ 
Planirane aktivnosti vezane uz uključivanje u program Erasmus+ tijekom ove pedagoške godine nisu realizirane zbog drugih organizacijskih i kadrovskih prioriteta te se prenose u sljedeću pedagošku godinu.
Može se zaključiti da su poslovi i zadaće ravnateljice u najvećoj mjeri ostvareni u skladu s Godišnjim planom i programom rada, uz prilagodbe uvjetovane aktualnim potrebama i organizacijskim okolnostima.
9.2. Plan rada Upravnog vijeća
Upravno vijeće tijekom pedagoške godine održalo je 6 sjednica. Na sjednicama su razmatrana pitanja iz nadležnosti Upravnog vijeća te su, sukladno zakonskim propisima i Statutu Vrtića, donesene odluke potrebne za redovito funkcioniranje ustanove.
Upravno vijeće razmatralo je i donosilo akte i odluke vezane uz Godišnji plan i program rada, Kurikulum vrtića, godišnje izvješće o ostvarivanju plana i programa, upise djece, financijsko poslovanje, kadrovska i organizacijska pitanja te druga pitanja važna za rad i razvoj Vrtića.
Rad Upravnog vijeća odvijao se u suradnji s ravnateljicom i osnivačem, uz pravovremeno razmatranje aktualnih potreba ustanove.

9. ZAKLJUČAK

Tijekom pedagoške godine 2025./2026. odgojno-obrazovni rad Dječjeg vrtića MALIK provodio se i vrednovao s ciljem osiguravanja kvalitete, dobrobiti i cjelovitog razvoja svakog djeteta. Godišnji plan i program u najvećoj je mjeri uspješno realiziran, uz kontinuirano prilagođavanje potrebama djece, roditelja i organizacijskim okolnostima.
Vrtić je tijekom godine pohađalo 44 djece raspoređenih u dvije mješovite odgojne skupine. Unatoč kadrovskim promjenama i dužem bolovanju jedne odgojiteljice, kontinuitet odgojno-obrazovnog rada očuvan je prilagodbom organizacije rada i uključivanjem zamjene. Redoviti program, integrirani program predškole te programi ranog učenja engleskog i talijanskog jezika uspješno su se provodili, a realizirana je i Škola plivanja.
Posebno značajni rezultati ostvareni su u realizaciji bitnih odgojno-obrazovnih zadaća: razvoju kulture čitanja, poticanju motoričkog razvoja i zdravih životnih navika, razvoju sigurnog i odgovornog ponašanja te mindfulness aktivnostima usmjerenima na pažnju, koncentraciju, emocionalnu pismenost i samoregulaciju. Program predškole dodatno je obogaćen češćim izlascima, šetnjama, posjetima i neposrednim upoznavanjem školskog okruženja.
Suradnja s roditeljima bila je izrazito važan dio rada vrtića. Roditelji su se aktivno uključivali u čitalačke, zdravstvene, preventivne i druge odgojno-obrazovne aktivnosti, čime se dodatno razvijao partnerski odnos vrtića i obitelji. Istodobno je ostvarena raznovrsna suradnja s lokalnom zajednicom, zdravstvenim, obrazovnim, kulturnim i sportskim ustanovama te drugim dječjim vrtićima.
U području zdravstvene zaštite i sigurnosti kontinuirano su se provodile preventivne mjere, HACCP sustav, sanitarni pregledi, dezinfekcija, dezinsekcija i deratizacija te aktivnosti usmjerene na pravilnu prehranu, higijenu i oralno zdravlje. Posebna pažnja posvećena je uključivanju djeteta s dijabetesom, za koje je izrađen protokol postupanja i provedena edukacija djelatnika.
Zahvaljujući sredstvima za fiskalnu održivost dječjih vrtića značajno su unaprijeđeni materijalni uvjeti rada. Realizirana su ulaganja u sigurnost i funkcionalnost vanjskog i unutarnjeg prostora, uključujući postavljanje gumene podloge uz tobogan, popravak vanjske drvene sprave i zamjenu dijela penjalice, novi linoleum, uređenje prostora, dvije nove klime, novi pisač te kontinuiranu nabavu didaktičkog i likovnog materijala.
Stručno usavršavanje djelatnika provodilo se kontinuirano kroz Odgojiteljska vijeća, edukacije, radionice i druge oblike profesionalnog razvoja. Ravnateljica je sudjelovala i u radu Aktiva ravnatelja dječjih vrtića Primorsko-goranske županije, čime je dodatno osnažena profesionalna suradnja i razmjena iskustava.
Planirane aktivnosti vezane uz uključivanje u program Erasmus+ tijekom ove pedagoške godine nisu realizirane zbog drugih organizacijskih i kadrovskih prioriteta. Ovo područje ostaje razvojni cilj ustanove i prenosi se u sljedeću pedagošku godinu.
Ostvareni rezultati, kvaliteta suradnje s roditeljima i zajednicom, kontinuirano stručno usavršavanje te unaprijeđeni materijalni uvjeti predstavljaju dobru osnovu za daljnji razvoj Dječjeg vrtića MALIK. U sljedećoj pedagoškoj godini nastavit će se rad na unapređivanju kvalitete odgojno-obrazovne prakse, sigurnosti i dobrobiti djece, profesionalnom razvoju djelatnika te razvoju vrtića kao zajednice koja uči.

